text: Robert B. Wilson
  
  publiceret: 2020-10-19 14:55:19+02:00
  Robert Butler Wilson er en amerikansk økonom og professor emeritus ved Stanford University. Hans forskning ligger indenfor områderne industriøkonomi, informationsøkonomi og spilteori, herunder især auktionsteori. I 2020 fik han sammen med Paul Milgrom (der som studerende havde haft Wilson som sin vejleder) Nobelprisen i økonomi for deres forbedringer af den økonomiske teori om auktioner og for at have opfundet nye auktionstyper.
  Wilson skabte blandt andet som den første en teoretisk ramme til at analysere auktioner for objekter med en såkaldt fælles værdi, dvs. hvor alle bydere vil få det samme – men på tidspunktet for auktionen ikke nøjagtigt kendte – udbytte af at vinde auktionen. I sådan en auktion kan den, der byder højest, blive ramt af vinderens forbandelse, hvor genstanden viser sig at være mindre værd, end vinderen betalte for at erhverve den. Wilson påviste, at en rationel deltager i sådan en auktion derfor ikke vil byde op til sit eget bedste skøn for, hvad genstanden er værd.
  Wilson og Milgrom har ikke blot leveret vigtige analyser af fundamental auktionsteori, men også designet konkrete auktionssystemer til anvendelse i en række situationer. Bedst kendt er de auktionsregler, de udformede til de amerikanske myndigheder, da disse i 1994 for første gang skulle sælge radiofrekvenser til forskellige teleoperatører. Auktionen blev anset for at være en stor succes, som siden inspirerede myndighederne i en række andre lande til tilsvarende auktioner af radiofrekvenser. Globalt har bortauktioneringen af frekvenser efter denne metode indbragt mere end 200 mia. dollar. Modellen er også blevet brugt ved bl.a. salg af elektricitet og naturgas.